Aqyar civarındaki tintüvler: Rusiye telükesizlik hadimleri ihtimal ile üç kişini yaqaladı
Aqyarnıñ Balıqlava rayonındaki tintüv vaqtında Rusiye telükesizlik hadimleri ihtimal ile üç kişini – doğmuş qardaşlar Ernest ve Enver Seytosmanovlar ve olarnıñ anası Gülnaranı yaqaladı. Bunı mayıs 10-da Qırım.Aqiqatqa «Qırım birdemligi» cemiyet birleşmesiniñ faaliyetçisi Server Mustafayev bildirdi.
Mustafayev: «Mesele şu ki, yigitler evlenmegen olıp, bir evde yaşay ediler. Aqşam olarğa anası keldi. Tafsilâtlı malümat yoq: yigitlerniñ ekisini de alıp kettiler, ve anaları da yoq. Biz, olarnıñ alıp ketilgen yerini tayin etmege areket etemiz», – dedi.
Onıñ aytqanına köre, olar, yaqalanğanlarnıñ bulunğan yerini tayin etken soñ, yaqalanuvnıñ tafsilâtlarını tayin etsinler deye, advokatlarnen bağlanacaqlar.
Mayıs 10 sabasında Aqyarnıñ Balıqlava rayonında tintüvler yapılğan soñ eki qırımtatar, ağa-qardaş Ernes ve Enver Seytosmanovlar yaqalandı. Qırımtatar faaliyetçileriniñ malümatına köre, olar Rusiyede Aqyardaki «Hizb ut-Tahrir işi» boyunca mahküm etilgen Nuri Primovnıñ yaqın soyları ola.